Mads Pedersen
Mads Pedersen er en dansk cykelrytter, der kører for det amerikanske hold Lidt-Trek. I 2019 blev han som den første dansker verdensmester i linjeløb. Mads Pedersen er en ud af blot tre danskere, der har vundet etapesejre i både Tour de France, Giro d'Italia og Vuelta a España.
Mads Pedersens professionelle cykelkarriere begyndte i 2014. Han kørte først for Cult Energy Vital Water/Stölting Service Group, inden han i 2017 skiftede til Trek-Segafredo på World Tour'en. Samme år vandt han Danmark Rundt. I årene efter opnåede Mads Pedersen flere gode resultater, bl.a. en andenplads i endagsløbet Flandern Rundt i 2018 og en sejr i Gent-Wevelgem.
I 2017 kørte Mads Pedersen sit første Grand Tour-løb, Giro d'Italia. Han debuterede i Tour de France i 2020 og fik sin første etapesejr i 2022. I 2022 vandt han desuden tre etaper samt pointkonkurrencen i Vuelta a España. I 2023 vandt Mads Pedersen en enkelt etapesejr i etapeløbet Paris-Nice, men måtte senere udgå. Han kom dog stærkt igen og blev senere samme år nummer tre i Flandern Rundt og nummer fire i Paris-Roubaix.
Den 11. maj 2023 vandt Mads Pedersen sjette etape af Giro d'Italia og blev dermed den blot anden dansker, der har vundet etapesejre i alle tre Grand Tour-løb. Den første var Jesper Skibby, og den 16. maj 2023 blev Magnus Cort den tredje. Den 8. juli 2023 vandt Mads Pedersen 8. etape af Tour de France. Ved VM 2023 i Glasgow var Mads Pedersen blandt de mest dominerende ryttere og endte på en fjerdeplads.
Mads Pedersen blev i 2019 kåret til både Årets Cykelrytter og Årets Sportsnavn.